6. โครงการในอนาคต

1.  บริษัท ไทยออยล์ จำกัด (มหาชน)

ธุรกิจการกลั่นน้ำมัน

บริษัทฯ มีโครงการขยายกำลังการกลั่นจาก 220,000 บาร์เรลต่อวัน เป็น 270,000
บาร์เรลต่อวัน
เพื่อรองรับความต้องการผลิตภัณฑ์ปิโตรเลียมสำเร็จรูปในประเทศที่จะเพิ่มสูงขึ้นในอนาคต
โดยปรับปรุงหน่วยกลั่นน้ำมันดิบหน่วยที่ 3 เพื่อเพิ่มขีดความสามารถในการกลั่นจาก 100,000
บาร์เรลต่อวัน เป็น 150,000 บาร์เรลต่อวัน และปรับปรุงหน่วยกลั่นต่อเนื่องอื่นๆ
เพื่อรองรับความต้องการใช้พลังงานที่เพิ่มขึ้น โดยที่ส่วนของน้ำมันหนักที่กลั่นได้เพิ่มขึ้นในหน่วยนี้
จะถูกส่งไปกลั่นต่อในหน่วยเพิ่มคุณค่าน้ำมัน (Upgrading Unit)
ซึ่งยังมีกำลังการกลั่นเหลืออยู่ส่งผลให้สามารถผลิตน้ำมันดีเซลและน้ำมันเบนซินได้เพิ่มขึ้น
ซึ่งจะทำให้ได้รับผลตอบแทนการลงทุนสูง ทั้งนี้คาดว่าจะใช้เงินลงทุนประมาณ 100 ล้านเหรียญสหรัฐ
ความคืบหน้าของโครงการ ณ
ปลายปี 2547 โครงการอยู่ในขั้นตอนเตรียมการประมูลเพื่อจัดหาผู้รับเหมาในการก่อสร้าง
โดยคาดว่าจะเริ่มการก่อสร้างประมาณกลางปี 2548 และจะแล้วเสร็จในไตรมาสที่ 4 ปี 2549

ในส่วนของการรับน้ำมันดิบ บริษัทฯ มีโครงการจะขยายระบบรับน้ำมันดิบชนิดทุ่นเดี่ยว (Single
Buoy Mooring System) ซึ่งเป็นทุ่นผูกเรือน้ำลึก โดยการขยายและต่อท่อรับน้ำมันดิบใต้ทะเล
จากเดิมที่มีขนาดเส้นผ่าศูนย์กลาง 40 นิ้ว ระยะทาง 3.5 กิโลเมตร เป็นขนาด 52 นิ้ว ระยะทาง
16 กิโลเมตร เพื่อให้พ้นระยะสันดอนธรรมชาติ ซึ่งเป็นอุปสรรคต่อการใช้เรือบรรทุกน้ำมันขนาดใหญ่
โครงการนี้จะทำให้บริษัทฯ สามารถใช้เรือน้ำมันดิบขนาด 320,000 ตัน ที่มีระวางบรรทุกสูงถึง 2
ล้านบาร์เรลแทนเรือขนาด 210,000 ตันที่มีระวางบรรทุกเพียง 1.5 ล้านบาร์เรลที่ใช้อยู่ในปัจจุบัน
ซึ่งจะช่วยลดค่าใช้จ่ายในการขนส่งน้ำมันดิบจากภูมิภาคตะวันออกกลาง
และทำให้ขีดความสามารถในการแข่งขันของบริษัทฯ สูงขึ้น
ซึ่งในอนาคตค่าระวางขนส่งน้ำมันดิบจะสูงขึ้นมากจากความต้องการใช้น้ำมันที่มีแนวโน้มเพิ่มสูงขึ้นตามการเจริญเติบโตทางเศรษฐกิจของโลก
และจากการที่อุตสาหกรรมขนส่งน้ำมันได้เปลี่ยนมาตรฐานเรือบรรทุกน้ำมันดิบให้เป็นชนิดที่มีผนังเรือ
2 ชั้น เพื่อป้องกันการรั่วไหลของน้ำมันสู่ท้องทะเลในกรณีเกิดอุบัติเหตุ
ซึ่งเรือชนิดนี้จะมีอัตราค่าขนส่งสูง โดยมูลค่าการลงทุนของโครงการนี้อยู่ที่ประมาณ 150
ล้านเหรียญสหรัฐ ขณะนี้กำลังออกแบบทางวิศวกรรมเบื้องต้น คาดว่าโครงการจะแล้วเสร็จในปี
2549

นอกจากนี้ บริษัทฯ ยังมีโครงการลงทุนติดตั้งเครื่องกำเนิดไฟฟ้ากังหันก๊าซเพิ่มอีก 1 เครื่อง
เพื่อรองรับความต้องการไฟฟ้าและไอน้ำที่เพิ่มขึ้นจากการขยายงานของบริษัทฯ
และบริษัทย่อยในอนาคต ตามที่ได้ระบุรายละเอียดในแผนรายจ่ายส่วนทุนในส่วนที่ 2 หน้า 155

2.  บริษัท ไทยพาราไซลีน จำกัด

ส่วนการควบรวมธุรกิจกับบริษัทร่วมทุน

หลังจากบริษัทฯ ได้เข้าถือหุ้นทั้งหมดใน บจ.ไทยพาราไซลีนและ บมจ. ไทยลู้บเบส
เพื่อควบรวมเข้ากับธุรกิจการกลั่นน้ำมันของบริษัทฯ บริษัทฯ
มีแผนที่จะปรับปรุงประสิทธิภาพของสองบริษัทดังกล่าว เพื่อให้บรรลุวัตถุประสงค์ในการเป็น
ผู้ประกอบธุรกิจโรงกลั่นน้ำมัน ธุรกิจปิโตรเคมีและธุรกิจน้ำมันหล่อลื่นพื้นฐานอย่างครบวงจร

ส่วนธุรกิจปิโตรเคมี

บริษัทฯ มีแผนงานที่จะขยายกำลังการผลิตสารพาราไซลีนและผลิตภัณฑ์ปิโตรเคมีอื่นๆ ของ
บจ.ไทยพาราไซลีน โดยแบ่งการดำเนินการออกเป็น 2 ขั้นตอน กล่าวคือ

การขยายกำลังการผลิตขั้นตอนที่ 1

หลังจากการควบรวมธุรกิจ บจ. ไทยพาราไซลีนได้เปลี่ยนสารเร่งปฏิกริยา (Catalyst)
เป็นชนิดใหม่ที่มีประสิทธิภาพสูงขึ้น
โดยสามารถเปลี่ยนสารมิกซ์ไซลีนส์เป็นสารพาราไซลีนได้ในอัตราที่เพิ่มขึ้นจากเดิมร้อยละ 82 เป็น
89 โดยน้ำหนักของ
สารมิกซ์ไซลีนส์ที่ใช้เป็นวัตถุดิบ อีกทั้งยังทำให้สามารถเพิ่มกำลังการผลิตได้อีกประมาณร้อยละ 10
ทำให้อัตราการผลิต
สารพาราไซลีนจะเพิ่มขึ้นจาก 289,000 ตันต่อปีเป็น 348,000 ตันต่อปี ในขณะที่ผลิตภัณฑ์พลอยได้
(By-product) ที่มีมูลค่าต่ำกว่าจะลดลง ผลิตภัณฑ์สารพาราไซลีนที่เพิ่มขึ้น
ซึ่งจะนำไปส่งออกเพื่อรองรับความต้องการในภูมิภาค แผนงานนี้ใช้เงินลงทุนประมาณ 4.2
ล้านเหรียญสหรัฐ และมีระยะเวลาคุ้มทุนเพียง 3-5 เดือน
ซึ่งโครงการนี้แล้วเสร็จในเดือนกุมภาพันธ์ 2548

นอกจากนั้น บริษัทฯ มีแผนที่จะขายโอนหน่วยมิกซ์ไซลีนของบริษัทฯ ให้กับ บจ.ไทยพาราไซลีน
ซึ่งจะส่งผลให้วัตถุดิบที่ใช้ในการผลิตสารพาราไซลีนเปลี่ยนจากสารมิกซ์ไซลีนส์เป็นสารรีฟอร์เมท
(Reformate) ที่มีราคาต่ำลงและช่วยให้กระบวนการผลิตมีความยืดหยุ่นสูงขึ้น

การขยายกำลังการผลิตขั้นตอนที่ 2

บริษัทฯ มีนโยบายที่จะขยายกำลังการผลิตของโรงงานผลิตสารพาราไซลีนเพิ่มเป็น 407,000
ตันต่อปี โดยใช้เงินลงทุนเพิ่มเติมประมาณ 40 ล้านเหรียญสหรัฐ โดยบริษัทฯ
มีแผนที่จะขายโอนหน่วยกลั่นเดิมที่ไม่ได้ใช้งานแล้วให้ บจ. ไทยพาราไซลีน เพื่อให้ บจ.
ไทยพาราไซลีนปรับปรุงเป็นหน่วย Tatoray
เพื่อใช้ในการเปลี่ยนสารอะโรมาติกหนักให้เป็นสารมิกซ์ไซลีนส์
แล้วส่งเข้าสู่หน่วยผลิตพาราไซลีนแทนการผลิตเป็นน้ำมันเบนซินเพื่อการส่งออกซึ่งจะมีมูลค่าต่ำกว่า
แผนงานนี้นอกจากจะช่วยเพิ่มคุณค่าผลิตภัณฑ์แล้วยังช่วยทำให้ บจ. ไทยพาราไซลีน
สามารถใช้วัตถุดิบที่มีความหลากหลายในราคาต่ำลง ซึ่งจะทำให้ผลประกอบการสูงขึ้น

ความคืบหน้าของแผนงานส่วนขยายนี้ ณ สิ้นปี 2547 อยู่ในช่วงของการออกแบบทางวิศวกรรม
ซึ่งกำลังการผลิต
สารพาราไซลีนจะเพิ่มขึ้นจากการขยายกำลังการผลิตขั้นตอนที่ 1 348,000 ตันต่อปี เป็น 407,000
ตันต่อปี โดยคาดว่าจะสามารถจำหน่ายในประเทศได้เป็นส่วนใหญ่
เนื่องจากมีความต้องการเพิ่มสูงขึ้น

บริษัทฯ มุ่งหวังให้การปรับปรุงกำลังการผลิตในขั้นตอนที่ 2 แล้วเสร็จในช่วงไตรมาสที่ 4 ของปี
2549 ซึ่งเป็นช่วงเดียวกับการขยายกำลังการกลั่นน้ำมันดิบ
ทั้งนี้เพื่อนำกำลังการผลิตในส่วนที่เพิ่มขึ้นของโรงกลั่นมาช่วยเสริมการผลิตสารพาราไซลีนให้มีประสิทธิภาพสูงสุด

3.  บริษัท ไทยลู้บเบส จำกัด (มหาชน)

ส่วนการผลิตผลิตภัณฑ์น้ำมันหล่อลื่นพื้นฐาน

บริษัทฯ ได้ดำเนินโครงการเพิ่มประสิทธิภาพในการบริหารไฮโดรคาร์บอน (Hydrocarbon
Management Review) ร่วมกับ บมจ.ไทยลู้บเบส
เพื่อเพิ่มรายได้ให้แก่โรงงานผลิตน้ำมันหล่อลื่นพื้นฐาน ตลอดจนการวางแผนงานในอนาคตร่วมกัน
โดยได้จัดเตรียมแผนงานที่จะเชื่อมต่อระบบท่อขนส่งผลิตภัณฑ์ระหว่างโรงงานของ บมจ. ไทยลู้บเบส
และโรงกลั่นของบริษัทฯ เพื่อรองรับแผนงานในการเพิ่มคุณค่าผลิตภัณฑ์
ตลอดจนการลงทุนร่วมกันในอนาคต อันได้แก่

1)  การใช้กำลังการผลิตส่วนที่เหลืออยู่ของ บมจ. ไทยลู้บเบส
    ในการเตรียมวัตถุดิบให้หน่วยกลั่นของบริษัทฯ

2)  การผลิตน้ำมันหล่อลื่นพื้นฐานที่มีคุณภาพสูงจากผลิตภัณฑ์กึ่งสำเร็จรูปที่ได้จากหน่วยไฮโดรแครกเกอร์ของโรงกลั่น

3)  การลงทุนเพิ่มเติมเพื่อผลิตผลิตภัณฑ์น้ำมันหล่อลื่นพื้นฐานกลุ่มที่ 2 และ 3 ที่มีคุณภาพสูงขึ้น